Panayiotou bly agter traliesChristopher Panayiotou tydens ‘n vorige hofverskyning. Foto: ANA Panayiotou het verlede week voor die hof verskyn tydens sy appèlaansoek teen ŉ vorige besluit om hom borgtog te weier. Regter Glen Goosen het Dinsdag in ŉ 25-bladsy-uitspraak gesê dat Panayiotou in aanhouding sal bly. Panayiotou is voorheen borgtog geweier omdat hy ŉ moontlike vlugrisiko is, aangesien hy ŉ Sipriese paspoort en familie in Siprus het. Landdros Abigail Beaton het ook bevind dat hy teregstaan op ŉ skedule ses-aanklag en dat die onus dus op hom gerus het om te bewys waarom dit van belang is om hom op borgtog vry te laat. Beaton het gesê hy het nie daarin geslaag om dit te doen nie. Panayiotou bly in aanhouding in die St. Albans-gevangenis in Port Elizabeth. Panayiotou en sy medebeskuldigdes moet weer op 13 Augustus in die hof verskyn. Panayiotou het Luthando Siyoli glo betaal om die huurmoord op sy vrou te reël. Siyoli het as uitsmyter gewerk by ŉ nagklub wat Panayiotou besit. Siyoli het glo vir Sizwe Vumazonke genader om die moord te pleeg. Panayiotou het na bewering R70 000 vir die moord betaal, waarvan Vumazonke R40 000 en Siyoli R30 000 ontvang het. Jayde (29) is op 21 April buite haar huis in Kabegapark, Port Elizabeth, ontvoer terwyl sy gewag het op ŉ saamrygeleentheid na Riebeeck College, waar sy ŉ onderwyseres was. Haar liggaam is die volgende dag buite die Kwanobuhle informele nedersetting in Uitenhage gevind. Klik hier vir alle vorige berigte oor die Jayde Panayiotou-saak op Maroela Media.